2012D0481 — DA — 21.08.2012 — 000.001

Dette dokument er et dokumentationsredskab, og institutionerne påtager sig intet ansvar herfor

►B KOMMISSIONENS AFGØRELSE af 16. august 2012 om opstilling af miljøkriterier for tildeling af EU's miljømærke til tryksager (meddelt under nummer C(2012) 5364) (EØS-relevant tekst) (2012/481/EU) (EFT L 223, 21.8.2012, p.55)





Berigtiget ved:









▼B

KOMMISSIONENS AFGØRELSE

af 16. august 2012

om opstilling af miljøkriterier for tildeling af EU's miljømærke til tryksager

(meddelt under nummer C(2012) 5364)

(EØS-relevant tekst)

(2012/481/EU)







EUROPA-KOMMISSIONEN HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EF) nr. 66/2010 af 25. november 2009 om EU-miljømærket ( 1 ), særlig artikel 8, stk. 2, efter høring af Den Europæiske Unions Miljømærkenævn og ud fra følgende betragtninger: (1) I henhold til forordning (EF) nr. 66/2010 kan produkter, hvis miljøbelastning er nedbragt gennem hele deres livscyklus, få tildelt EU's miljømærke. (2) Forordning (EF) nr. 66/2010 foreskriver, at der fastsættes specifikke miljømærkekriterier for hver produktgruppe. (3) Da de kemikalier, der anvendes i tryksager, kan gøre det vanskeligt at genanvende disse produkter og kan være miljø- og sundhedsskadelige, bør der opstilles kriterier for tildeling af EU's miljømærke til produktgruppen »tryksager«. (4) Foranstaltningerne i denne afgørelse er i overensstemmelse med udtalelse fra det udvalg, der er nedsat ved artikel 16 i forordning (EF) nr. 66/2010 — ud fra følgende betragtninger: VEDTAGET DENNE AFGØRELSE:







Artikel 1

1. Produktgruppen »tryksager« omfatter ethvert tryksagsprodukt, der består af mindst 90 vægtprocent papir, karton eller papirbaseret substrat, dog også bøger, kataloger, blokke, hæfter og blanketter, der består af mindst 80 vægtprocent papir, karton eller papirbaseret substrat. Indstik, omslag og andre former for tryksager, der indgår i det endelige tryksagsprodukt, anses for at udgøre en del af produktet.

2. Indstik, der er fastgjort i en tryksag (og som ikke er beregnet til at tages ud), skal opfylde kravene i bilaget til denne afgørelse. Indstik, der ikke er fastgjort i tryksagen (f.eks. reklamefoldere, aftagelige selvklæbende mærkater), men som sælges sammen med tryksagen, skal kun opfylde kravene i bilaget til denne afgørelse, hvis det er hensigten, at EU-miljømærket anbringes på dem.

3. Produktgruppen »tryksager« omfatter ikke følgende:

a) trykte papirservietter

b) tryksagsprodukter, der anvendes til emballering og indpakning

c) mapper, kuverter, ringbind.

Artikel 2

I denne afgørelse forstås ved:

1) »bøger« : garnhæftede og/eller limbundne tryksager med hårdt eller blødt omslag, f.eks. skolebøger, skønlitterære eller faglitterære bøger, notesbøger, øvehæfter, spiralindbundne notesbøger, rapporter, indbundne kalendere, håndbøger og paperbacks. »Bøger« omfatter ikke dagblade, brochurer, tidsskrifter, kataloger, der udkommer regelmæssigt, og årsberetninger

2) »forbrugsvarer« : kemikalier, der anvendes i tryknings-, lakerings- og efterbehandlingsprocesserne, og som kan forbruges, destrueres, opløses, gå til spilde eller bruges op. Forbrugsvarer omfatter bl.a. trykfarver, blæk, tonere, overtrykslakker, lakker, lime, afvaskningsmidler og fugtevandtilsætninger

3) »mappe« : et omslag til løse papirark. Mapper omfatter bl.a. skilleblade, dokumentmapper, omslagsmapper, hængemapper, foldet karton og mapper med flapper

4) »halogenerede organiske opløsningsmidler« : et organisk opløsningsmiddel, der indeholder mindst et brom-, klor-, fluor- eller jodatom pr. molekyle

5) »indstik« : en ekstra side eller del, der er trykt uafhængigt af tryksagen, og som enten er anbragt mellem siderne i en tryksag og kan tages ud (løst indstik), eller som er fastgjort i tryksagen og således udgør en integreret del af denne (fastgjort indstik). Indstik omfatter flersidede reklamer, hæfter, brochurer, svarkort samt andet reklamemateriale

6) »avis« : en publikation, der udkommer dagligt eller ugentligt, og som indeholder nyheder og er trykt på avispapir, der er fremstillet af papirmasse og/eller genvundet papir og vejer mellem 40 og 65 g/m2

7) »ikke-papirbaseret komponent« : alle dele af en tryksag, der ikke består af papir, karton eller papirbaseret substrat

8) »emballage« : alle produkter af hvilken som helst art og hvilket som helst materiale, som anvendes til pakning, beskyttelse, håndtering, levering fra producenten til brugeren eller forbrugeren og præsentation af varer, det være sig råvarer eller forarbejdede varer.

9) »tryksagsprodukt« (eller tryksag) : det produkt, der er resultatet af forarbejdning af et trykmateriale. Forarbejdningen består i trykning på papir. Ud over trykning kan forarbejdningen omfatte efterbehandling, f.eks. foldning, folietryk og tilskæring eller samling ved limbinding eller garnhæftning. Tryksager omfatter bl.a. aviser, reklamematerialer og nyhedsbreve, dagblade, kataloger, bøger, foldere, brochurer, blokke, plakater, løsark, visitkort og etiketter

10) »trykning« (eller trykningsproces) : en proces, hvorved et trykmateriale forarbejdes til en tryksag. Processen omfatter både repro, trykproces og efterbehandling.

11) »genanvendelse« : enhver nyttiggørelsesoperation, hvor affaldsmaterialer omforarbejdes til produkter, materialer eller stoffer, hvad enten de bruges til det oprindelige formål eller til andre formål. Heri indgår omforarbejdning af organisk materiale, men ikke energiudnyttelse og omforarbejdning til materialer, der skal anvendes til brændsel eller til opfyldningsoperationer

12) »VOC« (flygtig organisk forbindelse) : enhver organisk forbindelse og den fraktion af creosot, hvis damptryk ved 293,15 K er mindst 0,01 kPa, eller som har en tilsvarende flygtighed under de særlige anvendelsesforhold

13) »afvaskningsmiddel« (også kaldet rengøringsmiddel eller rensemiddel) : a) flydende kemikalier, der anvendes til afvaskning af trykforme, både separate (off-press) og integrerede (in-press), og trykpresser for at fjerne trykfarve, papirstøv og lignende; b) rensemidler til efterbehandlingsmaskiner og trykkemaskiner, f.eks. til at fjerne rester af klæbestof og lak; c) trykfarvefjernere, der anvendes til afvaskning af indtørret trykfarve. Afvaskningsmidler omfatter ikke rensemidler til rengøring af andre dele af trykkemaskinen eller andre maskiner end trykkemaskiner og efterbehandlingsmaskiner

14) »makulatur« : papirrester, der fremkommer i løbet af tryknings- og efterbehandlingsprocesserne i trykkeriet og bogbinderiet, f.eks. opstartmakulatur, trykmakulatur og fraskær, og som ikke indgår i det færdige tryksagsprodukt.

Artikel 3

For at få tildelt EU-miljømærket i medfør af forordning (EF) nr. 66/2010 skal en trykt papirvare tilhøre produktgruppen »tryksager« som defineret i denne afgørelses artikel 1 og opfylde kriterierne og de tilhørende krav til vurdering og verifikation, der er fastlagt i bilaget til denne afgørelse.

Artikel 4

Miljøkriterierne for produktgruppen »tryksager« og de krav til vurdering og verifikation, der er knyttet til disse kriterier, gælder i tre år fra vedtagelsen af denne afgørelse.

Artikel 5

Til administrative formål er kodenummeret for »tryksager«»028«.

Artikel 6

Denne afgørelse er rettet til medlemsstaterne.









BILAG

GENERELT

Sigtet med kriterierne

Kriterierne tager navnlig sigte på at opnå en mere miljøeffektiv afsværtning og genanvendelse af tryksager, reducere VOC-emissionerne og reducere eller forebygge risiciene for miljøet og menneskers sundhed ved brug af farlige stoffer. Kriterierne er fastsat på niveauer, der fremmer mærkning af tryksager med en relativt lav miljøbelastning.

KRITERIER

Der opstilles kriterier for hvert af de følgende aspekter:

1. Substrat

2. Stoffer og blandinger, der ikke må anvendes eller kun må anvendes i begrænset omfang

3. Genanvendelighed

4. Emissioner

5. Affald

6. Energi

7. Uddannelse

8. Brugsegnethed

9. Oplysninger om produktet

10. Oplysninger på EU-miljømærket

Kriterium 1, 3, 8, 9 og 10 gælder for det endelige tryksagsprodukt.

Kriterium 2 gælder både for de ikke-papirbaserede komponenter i tryksagen, og for trykning, lakering og efterbehandling af papirkomponenterne.

Kriterium 4, 5, 6 og 7 gælder kun for trykning, lakering og efterbehandling af papirkomponenterne.

Kriterierne gælder for alle de pågældende processer, der foregår på det eller de anlæg, hvor tryksagen fremstilles. Hvis der er bestemte tryknings-, lakerings- og efterbehandlingsprocesser, der udelukkende anvendes til miljømærkede produkter, gælder kriterium 2, 4, 5, 6 og 7 kun for disse processer.

Miljøkriterierne omfatter ikke transport af råmaterialer, forbrugsvarer og færdige produkter.

Krav til vurdering og verifikation

Der er ved hvert kriterium anført specifikke vurderings- og verifikationskrav.

Alt tryk på tryksagen skal opfylde kriterierne. Dele af produktet, der trykkes af en underkontrahent, skal således også opfylde kravene. Ansøgningen skal indeholde en liste over alle trykkerier og underkontrahenter, der er involveret i fremstillingen af tryksagen, med angivelse af deres geografiske beliggenhed.

Ansøgeren skal forelægge en liste over de kemiske produkter, der anvendes i trykkeriet til fremstillingen af tryksagerne. Dette krav gælder for alle forbrugsvarer, der anvendes i tryknings-, lakerings- og efterbehandlingsprocesserne. Den liste, som ansøgeren forelægger, skal indeholde oplysninger om mængde, funktion og leverandør for hvert kemisk produkt, der anvendes, samt sikkerhedsdatabladet, der skal være opstillet i overensstemmelse med Kommissionens direktiv 2001/58/EF ( 2 ).

Når ansøgeren skal fremlægge erklæringer, dokumentation, analyser, prøvningsrapporter eller andet belæg for, at kriterierne opfyldes, er det underforstået, at dette kan stamme fra ansøgeren og/eller dennes leverandør(er) og/eller deres leverandør(er) alt efter omstændighederne.

Der kan eventuelt anvendes andre prøvningsmetoder end dem, der er anført ved de enkelte kriterier, hvis disse accepteres som ligeværdige af det ansvarlige organ, der skal vurdere ansøgningen.

Prøvning udføres så vidt muligt af laboratorier, som opfylder de generelle krav i standard EN ISO 17025 eller tilsvarende.

De ansvarlige organer kan om nødvendigt kræve supplerende dokumentation og foretage uafhængig verifikation.

EU-MILJØKRITERIER

Kriterium 1 — Substrat

a) Til tryksager må kun anvendes papir, der bærer EU-miljømærket som fastlagt i Kommissionens afgørelse 2011/333/EU ( 3 ).

b) Hvis der anvendes avispapir, må der til tryksager kun anvendes papir, der bærer EU-miljømærket som fastlagt i Kommissionens afgørelse 2012/448/EU ( 4 ).

Vurdering og verifikation: Ansøgeren skal fremlægge specifikationerne for de pågældende tryksagsprodukter, der anvendes, herunder oplysninger om handelsnavne, mængder og vægt/m2. Oplysningerne skal også omfatte navnene på leverandørerne af det anvendte papir. Ansøgeren skal fremlægge en kopi af et gyldigt EU-miljømærkecertifikat for det anvendte papir.

Kriterium 2 — Stoffer og blandinger, der ikke må anvendes eller kun må anvendes i begrænset omfang

a) Farlige stoffer og blandinger

Forbrugsvarer, der kan forekomme i det endelige tryksagsprodukt, og som indeholder stoffer og/eller blandinger, der opfylder kriterierne for klassificering med nedenstående fare- eller risikosætninger i henhold til Europa-Parlamentets og Rådets forordning (EF) nr. 1272/2008 ( 5 ) eller Rådets direktiv 67/548/EØF ( 6 ), og stoffer, der er henvist til i artikel 57 i Europa-Parlamentets og Rådets forordning (EF) nr. 1907/2006 ( 7 ), må ikke anvendes til trykning, lakering og efterbehandling af tryksagerne.

Dette krav gælder ikke for toluen til brug i dybtrykprocesser, hvor der anvendes et lukket eller indkapslet anlæg eller genvindingssystem eller et tilsvarende system til kontrol og overvågning af fugitive emissioner, hvor genvindingsgraden er mindst 92 %. Kravet gælder heller ikke for UV-lakker og UV-farver, der er klassificeret med H412/R52-53.

De ikke-papirbaserede komponenter (op til 20 vægtprocent, jf. artikel 1), der er en del af det endelige papirprodukt, må ikke indeholde de stoffer, der er henvist til ovenfor.







Liste over fare- og risikosætninger: Faresætning (1) Risikosætning (2) H300 Livsfarlig ved indtagelse R28 H301 Giftig ved indtagelse R25 H304 Kan være livsfarligt, hvis det indtages og kommer i luftvejene R65 H310 Livsfarlig ved hudkontakt R27 H311 Giftig ved hudkontakt R24 ▼C1 H330 Livsfarlig ved indånding R23 eller R26 ▼B H331 Giftig ved indånding R23 H340 Kan forårsage genetiske defekter R46 H341 Mistænkt for at forårsage genetiske defekter R68 H350 Kan fremkalde kræft R45 H350i Kan fremkalde kræft ved indånding R49 H351 Mistænkt for at fremkalde kræft R40 H360F Kan skade forplantningsevnen R60 H360D Kan skade det ufødte barn. R61 H360FD Kan skade forplantningsevnen. Kan skade det ufødte barn R60, R61, R60-61 H360Fd Kan skade forplantningsevnen. Mistænkes for at skade det ufødte barn R60-63 H360Df Kan skade det ufødte barn. Mistænkes for at skade forplantningsevnen. R61-62 H361f Mistænkes for at skade forplantningsevnen. R62 H361d Mistænkes for at skade det ufødte barn. R63 H361fd Mistænkes for at skade forplantningsevnen. Mistænkes for at skade det ufødte barn R62-63 H362 Kan skade børn, der ammes R64 H370 Forårsager organskader R39/23, R39/24, R39/25, R39/26, R39/27, R39/28 H371 Kan forårsage organskader R68/20, R68/21, R68/22 H372 Forårsager organskader ved længerevarende eller gentagen eksponering R48/25, R48/24, R48/23 H373 Kan forårsage organskader ved længerevarende eller gentagen eksponering R48/20, R48/21, R48/22 H400 Meget giftig for vandlevende organismer R50 H410 Meget giftig med langvarige virkninger for vandlevende organismer R50-53 H411 Giftig for vandlevende organismer, med langvarige virkninger R51-53 H412 Skadelig for vandlevende organismer, med langvarige virkninger R52-53 H413 Kan forårsage langvarige skadelige virkninger for vandlevende organismer R53 EUH059 Farlig for ozonlaget R59 EUH029 Udvikler giftig gas ved kontakt med vand R29 EUH031 Udvikler giftig gas ved kontakt med syre R31 EUH032 Udvikler meget giftig gas ved kontakt med syre R32 EUH070 Giftig ved kontakt med øjnene R39-41 (1) I henhold til forordning (EF) nr. 1272/2008. (2) I henhold til direktiv 67/548/EØF.

Ovenstående krav gælder ikke for stoffer eller blandinger, hvis egenskaber ændres af forarbejdningen på en sådan måde, at den identificerede fare ikke længere er til stede (f.eks. således, at de ikke længere er biotilgængelige, eller ved at de undergår en kemisk forandring).

Koncentrationsgrænserne for stoffer og blandinger, som kan tildeles eller er tildelt ovennævnte faresætninger eller risikosætninger, eller som opfylder kriterierne for klassifikation i fareklasserne eller –kategorierne, og koncentrationsgrænserne for stoffer, der opfylder kriterierne i artikel 57, litra a), b) eller c), i forordning (EF) nr. 1907/2006, må ikke overskride de generiske eller specifikke koncentrationsgrænser, der er fastsat i overensstemmelse med artikel 10 i forordning (EF) nr. 1272/2008. Er der fastsat specifikke koncentrationsgrænser, går disse forud for de generiske koncentrationsgrænser.

Koncentrationsgrænserne for stoffer, der opfylder kriterierne i artikel 57, litra d), e) eller f), i forordning (EF) nr. 1907/2006, må ikke overskride 0,1 vægtprocent.

Vurdering og verifikation: For stoffer, der ikke allerede er klassificeret i overensstemmelse med forordning (EF) nr. 1272/2008, skal ansøgeren dokumentere, at disse kriterier er opfyldt, ved at forelægge: i) en erklæring om, at de ikke-papirbaserede komponenter, der indgår i det endelige produkt, ikke indeholder de stoffer, der er henvist til i disse kriterier, i en koncentration over den tilladte grænse; ii) en erklæring om, at forbrugsvarer, der kan forekomme i det endelige tryksagsprodukt, og som anvendes til trykning, lakering og efterbehandling, ikke indeholder de stoffer, der er henvist til i disse kriterier, i en koncentration over den tilladte grænse; iii) en liste over samtlige forbrugsvarer, der anvendes til trykning, lakering og efterbehandling af tryksagerne. Denne liste skal indeholde oplysninger om mængde, funktion og leverandør for hver af de forbrugsvarer, som anvendes i fremstillingsprocessen.

Ansøgeren skal godtgøre, at dette kriterium er opfyldt ved at forelægge en erklæring om, at ingen af de anvendte stoffer er klassificeret i nogen af de fareklasser, der er forbundet med de faresætninger, som er anført i ovenstående liste i overensstemmelse med forordning (EF) nr. 1272/2008, for så vidt som dette kan fastslås, som minimum ud fra de oplysninger, der opfylder kravene i bilag VII til forordning (EF) nr. 1907/2006. Denne erklæring skal underbygges af et resumé af de relevante kendetegn, der er forbundet med faresætningerne i ovennævnte liste, i en detaljeringsgrad som fastsat i punkt 10, 11 og 12 i bilag II til forordning (EF) nr. 1907/2006 (Krav til udarbejdelse af sikkerhedsdatablade).

Oplysninger om stoffers iboende egenskaber kan fremskaffes på anden måde end ved forsøg, for eksempel ved hjælp af alternative metoder som in vitro-metoder, ved hjælp af modeller for kvantitative struktur-aktivitets-relationer eller ved hjælp af kategorisering af stoffer og analogislutninger (»read-across«) i overensstemmelse med bilag XI til forordning (EF) nr. 1907/2006. Der tilskyndes på det kraftigste til, at relevante data stilles til rådighed for andre.

De forelagte oplysninger skal vedrøre de former eller fysiske tilstande, hvori stoffet eller blandingen forekommer i det endelige produkt.

For stoffer, der er opført i bilag IV og V til forordning (EF) nr.1907/2006, og som er undtaget fra registreringspligten henhold til samme forordnings artikel 2, stk. 7, litra a) og b), er en erklæring herom tilstrækkelig til at opfylde ovennævnte krav.

Ansøgeren skal forelægge passende dokumentation for genvindingsgraden i det lukkede/indkapslede anlæg/genvindingssystem eller tilsvarende system, der anvendes for at gøre det forsvarligt at bruge toluen i dybtrykprocesser.

b) Stoffer på den liste, der er omhandlet i artikel 59, stk. 1, i forordning (EF) nr. 1907/2006

Der gøres ingen undtagelser fra forbuddet i artikel 6, stk. 6, litra a), i forordning (EF) nr. 66/2010, for så vidt angår stoffer, der er udpeget som særlig problematiske og opført på den i artikel 59 i forordning (EF) nr. 1907/2006 omhandlede liste, og som findes i blandinger i koncentrationer på over 0,1 %. Specifikke koncentrationsgrænser fastsat i overensstemmelse med artikel 10 i forordning (EF) nr. 1272/2008 finder anvendelse, når koncentrationen er under 0,1 %.

Vurdering og verifikation: De stoffer, der er udpeget som særlig problematiske og opført på kandidatlisten som omhandlet i artikel 59 i forordning (EF) nr. 1907/2006, kan findes her:

http://echa.europa.eu/da/web/guest/candidate-list-table

Der skal henvises til listen på ansøgningsdatoen.

Ansøgeren skal bevise, at kriteriet er opfyldt ved at fremlægge data om mængden af stoffer, der er anvendt til trykning af tryksagerne, og en erklæring om, at de i kriteriet omhandlede stoffer ikke findes i det endelige produkt ud over de anførte koncentrationsgrænser. Koncentrationen skal anføres i sikkerhedsdatabladene, jf. artikel 31 i forordning (EF) nr. 1907/2006.

c) Biocider

Biocider, som anvendes i konserveringsøjemed og er klassificeret med H410/R50-53 eller H411/R51-53 i medfør af direktiv 67/548/EØF, Rådets direktiv 1999/45/EF ( 8 ) eller forordning (EF) nr. 1272/2008, er tilladt som enten en del af recepten eller en del af en blanding, der indgår i recepten, men kun hvis deres potentiale for bioakkumulation har en log Kow (log oktanol/vand-fordelingskoefficient) < 3,0 eller en forsøgsmæssigt bestemt biokoncentrationsfaktor (BCF) ≤ 100.

Vurdering og verifikation: Ansøgeren skal forelægge kopier af sikkerhedsdatabladet for alle biocider, der anvendes i de forskellige produktionsfaser, samt dokumentation for koncentrationen af biociderne i det endelige produkt.

d) Afvaskningsmidler

Afvaskningsmidler, der anvendes til rengøring i trykningsprocesser og/eller delprocesser, og som indeholder aromatiske kulbrinter, må kun anvendes, hvis de opfylder kriterium 2, litra b), og hvis en af følgende betingelser er opfyldt:

i) Mængden af aromatiske kulbrinter i de anvendte afvaskningsmidler overstiger ikke 0,1 % (m/m).

ii) Den årligt anvendte mængde af afvaskningsmidler, der er baseret på aromatiske kulbrinter, overstiger ikke 5 % af den samlede mængde afvaskningsmidler, der anvendes i et kalenderår.

Dette krav gælder ikke for toluen, der anvendes som afvaskningsmiddel ved dybtryk.

Vurdering og verifikation: Ansøgeren skal forelægge sikkerhedsdatabladet for hvert af de afvaskningsmidler, der anvendes i et trykkeri i det år, som det årlige forbrug vedrører. Leverandørerne af afvaskningsmidlerne skal forelægge erklæringer om indholdet af aromatiske kulbrinter i afvaskningsmidlerne.

e) Alkylphenolethoxylater — halogenerede opløsningsmidler — phthalater

Følgende stoffer og præparater må ikke tilsættes til trykfarver, blæk, tonere, lime og afvaskningsmidler eller andre rengøringskemikalier, der anvendes til trykningen af tryksager:

— alkylphenolethoxylater og derivater deraf, der kan danne alkylphenoler i forbindelse med nedbrydningen

— halogenerede opløsningsmidler, der på ansøgningstidspunktet er klassificeret i de fare- eller risikokategorier, der er opført under kriterium 2, litra a).

— Phthalater, der på ansøgningstidspunktet er klassificeret med risikosætningerne H360F, H360D, H361f i overensstemmelse med forordning (EF) nr. 1272/2008.

Vurdering og verifikation: Ansøgeren skal erklære, at produktet opfylder dette kriterium.

f) Trykfarve, toner, blæk, lak, folie og laminat

Følgende tungmetaller eller forbindelser heraf må ikke anvendes i trykfarve, farvestof, toner, lak, folie eller laminat (hverken som stof eller som del af et anvendt præparat): kadmium, kobber (bortset fra kobberphthalocyanin), bly, nikkel, krom VI, kviksølv, arsen, opløseligt barium, selen, antimon. Kobolt må kun anvendes i en mængde på op til 0,1 % (m/m).

Det accepteres, at ingredienserne kan indeholde spor af disse metaller på op til 0,01 % (m/m), som stammer fra urenheder i råmaterialerne.

Vurdering og verifikation: Ansøgeren skal fremlægge en erklæring om, at dette kriterium er opfyldt, samt erklæringer fra leverandørerne af ingredienserne.

Kriterium 3 — Genanvendelighed

Tryksagerne skal være egnet til genanvendelse. Papiret skal kunne afsværtes, og de ikke-papirbaserede komponenter i tryksagerne skal kunne fjernes nemt, så de ikke hæmmer genanvendelsesprocessen.

a) Vådstyrkemidler må kun anvendes, hvis det kan bevises, at det færdige produkt er genanvendeligt.

b) Lime må kun anvendes, hvis det kan bevises, at de kan fjernes.

c) Lakker og kacheringsfolier, herunder polyethen og/eller polyethen/polypropylen, må kun anvendes til omslag til bøger, blokke, tidsskrifter og kataloger og øvehæfter.

d) Det skal være påvist, at produktet kan afsværtes.

▼C1

Vurdering og verifikation: Ansøgeren skal forelægge resultatet af prøvningen af genanvendelighed for vådstyrkemidler og af muligheden for at fjerne lime. Referenceprøvningsmetoderne er PTS-metode PTS-RH 021/97 (for vådstyrkemidler), INGEDE-metode 12 (for fjernelse af ikke-opløselige lime) eller ækvivalente prøvningsmetoder. Muligheden for afsværtning skal dokumenteres ved hjælp af European Recovered Paper Councils Deinking Scorecard ( 9 ) eller ækvivalente prøvningsmetoder. Prøvningen skal udføres på tre typer papir: ubestrøget, bestrøget og overfladelimet papir. Hvis en type trykfarve kun sælges til én eller to bestemte papirtyper, er det tilstrækkeligt at udføre prøvningen på de pågældende typer. Ansøgeren skal forelægge en erklæring om, at lakerede og kacherede tryksager er i overensstemmelse med kriterium 3, litra c). Hvis en del af en tryksag nemt kan fjernes (f.eks. et plasticomslag eller et genbrugeligt omslag til et øvehæfte), kan prøvningen af genanvendelighed udføres uden denne komponent. Det skal dokumenteres, at de ikke-papirbaserede komponenter nemt kan fjernes, i kraft af en erklæring fra papirindsamlingsvirksomheden, genanvendelsesvirksomheden eller en tilsvarende organisation. Der må også benyttes prøvningsmetoder, for hvilke en kompetent og uafhængig tredjepart har påvist, at de giver ækvivalente resultater.

▼B

Kriterium 4 — Emissioner

a) Emissioner til vand

Skyllevand, der indeholder sølv fra film- og trykformfremstilling samt fotokemikalier, må ikke udledes til et spildevandsrenseanlæg.

Vurdering og verifikation: Ansøgeren skal forelægge en erklæring om, at dette kriterium er opfyldt, samt en beskrivelse af, hvordan skyllevand med fotokemikalier og sølv forvaltes på anlægget. Hvis film- eller trykformfremstilling udføres af en underkontrahent, skal denne forelægge en erklæring om, at kriteriet er opfyldt, samt en beskrivelse af, hvordan skyllevand med fotokemikalier og sølv forvaltes hos underkontrahenten.

Mængden af Cr og Cu, der udledes til et spildevandsrenseanlæg, må ikke overstige henholdsvis 45 mg og 400 mg pr. m2 trykkecylinderoverflade, der anvendes i trykkeriet.

Vurdering og verifikation: Spillevand fa dybtrykanlæg, der indeholder Cr og Cu, skal kontrolleres efter behandlingen, før det udledes i kloakken. Der skal indsamles en repræsentativ prøve af Cr- og Cu-udledningerne hver måned. Mindst én gang om året skal et akkrediteret laboratorium gennemføre en analytisk prøvning for at fastslå indholdet af Cr og Cu i et repræsentativt udsnit af disse prøver. Opfyldelsen af dette kriterium vurderes, ved at indholdet af Cr og Cu, som fastslået ved den årlige analytiske prøvning, divideres med den cylinderoverflade, der er anvendt i trykkeriet under trykningen. Den anvendte cylinderoverflade beregnes ved at gange cylinderoverfladen (= 2πrL, hvor r er radius og L er cylinderens længde) med antallet af trykordrer i løbet af et år (= antallet af forskellige trykopgaver).

b) Emissioner til luften

Flygtige organiske forbindelser (VOC)

Følgende kriterium skal være opfyldt:

(PVOC – RVOC)/Ppapir < 5 [kg/ton]

Hvor:

PVOC = den samlede årlige mængde VOC i kg, der er indeholdt i de indkøbte kemiske produkter, som anvendes til den samlede årlige produktion af tryksager

RVOC = den samlede årlige mængde VOC i kg, der destrueres, genvindes fra trykningsprocesser og sælges eller genbruges

Ppapir = den samlede årlige mængde papir i ton, der indkøbes og anvendes til produktion af tryksager.

Hvis et trykkeri anvender forskellige teknologier til trykning, skal dette kriterium være opfyldt for hver teknologi for sig.

PVOC beregnes ud fra oplysningerne på sikkerhedsdatabladet om VOC-indholdet eller ud fra en tilsvarende erklæring fra kemikalieleverandøren.

RVOC beregnes ud fra erklæringen om indholdet af VOC i de kemiske produkter, der sælges, eller ud fra det interne register (eller tilsvarende dokument) over den årlige mængde VOC, der genvindes og genbruges i anlægget.

Særlige betingelser for heatsettryk:

i) For heatset-offsettryk med en integreret efterbrænder til tørringsenheden anvendes følgende beregningsmetode: PVOC = 90 % af den årlige mængde VOC (i kg) i de fugtevandtilsætninger, der anvendes til den årlige produktion af tryksager, + 85 % af den årlige mængde VOC (i kg) i de afvaskningsmidler, der anvendes til den årlige produktion af tryksager.

ii) For heatset-offsettryk uden en integreret efterbrænder til tørringsenheden anvendes følgende beregningsmetode: PVOC = 90 % af den årlige mængde VOC (i kg) i de fugtevandtilsætninger, der anvendes til den årlige produktion af tryksager, + 85 % af den årlige mængde VOC (i kg) i de afvaskningsmidler, der anvendes til den årlige produktion af tryksager, + 10 % af den årlige mængde VOC (i kg) i de trykfarver, der anvendes til den årlige produktion af tryksager.

Med hensyn til nr. i) og ii) kan der anvendes forholdsmæssigt lavere procentsatser end 90 % og 85 % i denne beregning, hvis det påvises, at mere end henholdsvis 10 % og 15 % af den samlede mængde VOC (i kg), der er indeholdt i de fugtevandtilsætninger eller afvaskningsmidler, som bruges til den årlige produktion af tryksager, fjernes i systemet til forbrænding af gasser fra tørringsprocessen.

Vurdering og verifikation: Kemikalieleverandøren skal forelægge en erklæring om VOC-indholdet i alkoholer, afvaskningsmidler, trykfarver, fugtevandtilsætninger og andre lignende kemiske produkter. Ansøgeren skal forelægge dokumentation for beregningen i overensstemmelse med ovennævnte kriterier. Perioden for beregningerne baseres på produktionen i løbet af 12 måneder. Hvis der er tale om et nyt eller ombygget produktionsanlæg, skal beregningerne være baseret på mindst 3 måneders repræsentativ drift af anlægget.

c) Emissioner fra publikationsdybtryk

i) VOC-emissioner til luften fra publikationsdybtryk må ikke overstige 50 mg C/Nm3. Vurdering og verifikation: Ansøgeren skal fremlægge passende dokumentation for, at dette kriterium er opfyldt.

ii) Der skal være installeret udstyr til reduktion af emissionerne til luften af Cr6+.

iii) Emissionerne af Cr6 + til luften må ikke overstige 15 mg pr. ton papir. Vurdering og verifikation: Ansøgeren skal forelægge en beskrivelse af det system, der anvendes, samt dokumentation for kontrol og overvågning af Cr6+-emissioner. Dokumentationen skal omfatte prøvningsresultaterne vedrørende reduktion af Cr6+-emissioner til luften.

d) Trykningsprocesser, der ikke er omfattet af nogen lovforanstaltninger

Flygtige opløsningsmidler fra tørringsprocessen i heatset-offsettryk og flexotryk skal genvindes eller forbrændes eller håndteres ved hjælp af et tilsvarende system. I tilfælde, hvor der ikke gælder nogen lovforanstaltninger, må VOC-emissionerne til luften ikke overstige 20 mg C/Nm3.

Dette krav gælder dog ikke for serigrafi og digitaltryk. Endvidere gælder det ikke for heatset- og flexotrykkeanlæg med et forbrug af opløsningsmidler på mindre end 15 ton om året.

Vurdering og verifikation: Ansøgeren skal forelægge en beskrivelse af det system, der anvendes, samt dokumentation og prøvningsresultater vedrørende kontrol og overvågning af emissioner til luften.

Kriterium 5 — Affald

a) Affaldshåndtering

Anlægget, hvor tryksagerne fremstilles, skal have et system til håndtering af affald, herunder restprodukter fra produktionen af tryksagerne, som fastlagt af de relevante lokale og nationale myndigheder.

Systemet skal være dokumenteret eller beskrevet, og dokumentationen skal som minimum indeholde oplysninger om følgende procedurer:

i) håndtering, indsamling, adskillelse og anvendelse af genanvendelige materialer fra affaldsstrømmen

ii) genvinding af materialer til anden brug, f.eks. forbrænding til dampproduktion, opvarmning eller til brug i landbrugsproduktion

iii) håndtering, indsamling, adskillelse og bortskaffelse af farligt affald som fastlagt af de relevante lokale og nationale myndigheder.

Vurdering og verifikation: Ansøgeren skal forelægge en erklæring om, at dette kriterium er opfyldt, samt en beskrivelse af de gældende procedurer for affaldshåndtering. Om relevant skal ansøgeren fremlægge den pågældende erklæring for den lokale myndighed hvert år. Hvis affaldshåndteringen udliciteres, skal underkontrahenten også forelægge en erklæring om, at dette kriterium er opfyldt.

▼C1

b) Makulatur

Mængden af makulatur »X«, der produceres, må højst være:







Trykmetode Maksimal mængde makulatur i % Ark-offset 23 Coldset, avistryk 10 Coldset, blankettryk 18 Coldset (andet end avis- og blankettryk) 19 Heatset 21 Dybtryk 15 Flexotryk (undtagen bølgefiberpap) 11 Digitaltryk 10 Flexotryk (bølgefiberpap) 17 Serigrafi 23

▼B

hvor:

X = den årlige mængde makulatur i ton, der produceres under trykningen (inklusive efterbehandlingsprocesser) af det miljømærkede tryksagsprodukt, delt med den årlige mængde papir i ton, der indkøbes og anvendes til produktion af det miljømærkede tryksagsprodukt.

Hvis trykkeriet udfører efterbehandlingsprocesser for et andet trykkeri, medtages mængden af makulatur fra disse processer ikke i beregningen af »X«.

Hvis efterbehandlingsprocesserne udliciteres til en anden virksomhed, medtages mængden af makulatur, der produceres i forbindelse med de udliciterede opgaver, i beregningen af »X«.

Vurdering og verifikation: Ansøgeren skal fremlægge en redegørelse for beregningen af mængden af makulatur samt en erklæring fra den kontrahent, der afhenter makulatur fra trykkeriet. Udliciteringsvilkårene og beregningerne af mængden af makulatur i forbindelse med efterbehandlingsprocesserne skal fremlægges. Perioden for beregningerne baseres på produktionen i løbet af 12 måneder. Hvis der er tale om et nyt eller ombygget produktionsanlæg, skal beregningerne være baseret på mindst 3 måneders repræsentativ drift af anlægget.

Kriterium 6 — Energiforbrug

Trykkeriet skal opstille et register over alt energiforbrugende udstyr (herunder maskiner, lamper, klimaanlæg, afkøling) og et program for forbedring af energieffektiviteten).

Vurdering og verifikation: Ansøgeren skal fremlægge registeret over energiforbrugende udstyr samt forbedringsprogrammet.

Kriterium 7 — Uddannelse

Alle medlemmer af personalet, der deltager i den daglige drift, skal bibringes den nødvendige viden for at sikre, at miljøkravene opfyldes, og at standarden løbende forbedres.

Vurdering og verifikation: Ansøgeren skal fremlægge en erklæring om, at dette kriterium er opfyldt, sammen med nærmere oplysninger om uddannelsesprogrammet, indholdet af dette og en angivelse af, hvilke medarbejdere der har modtaget hvilken form for uddannelse og hvornår. Ansøgeren skal også forelægge en prøve på uddannelsesmaterialet for det ansvarlige organ.

Kriterium 8 — Brugsegnethed

Produktet skal være brugsegnet.

Vurdering og verifikation: Ansøgeren skal fremlægge passende dokumentation for, at dette kriterium er opfyldt. Om relevant kan ansøgeren benytte nationale eller kommercielle standarder til at dokumentere, at tryksagerne er brugsegnede.

▼C1

Kriterium 9 — Oplysninger på produktet

Følgende oplysninger skal være anført på produktet:

»Brugt papir bør så vidt muligt afleveres til genanvendelse«.

Vurdering og verifikation: Ansøgeren skal indlevere en prøve af produktet med de foreskrevne oplysninger.

▼B

Kriterium 10 — Oplysninger på EU-miljømærket

Det valgfrie mærke med tekstrubrik skal indeholde følgende tekst:

— Denne tryksag er egnet til genanvendelse

— Den er trykt på papir med lav miljøbelastning

— Udledningen af kemiske stoffer i luft og vand under papirfremstilling og trykning er begrænset.

Retningslinjerne for brugen af det valgfrie mærke med tekstrubrikken foreligger i »Guidelines for use of the EU Ecolabel logo« på webstedet:

http://ec.europa.eu/environment/ecolabel/promo/pdf/logo%20guidelines.pdf

Vurdering og verifikation: Ansøgeren skal indlevere en prøve af tryksagen, hvor mærket er vist, samt en erklæring om, at dette kriterium overholdes.